ଆଉ ଅପେକ୍ଷା କରି ହେଉନାହିଁ, କାହିଁକି ଏମିତି କହିଲେ କୋହଲି
ଭାରତୀୟ କ୍ରିକେଟ ଦଳର ଅଧିନାୟକ ବିରାଟ କୋହଲି ଦେଶ ପାଇଁ ଖେଳିବାବେଳେ ଅନେକ ଐତିହାସିକ ବିଜୟ ହାସଲ କରିଛନ୍ତି। କିନ୍ତୁ ଆଇପିଏଲରେ ତାଙ୍କ ଅଧିନାୟିକତ୍ୱରେ ରୟାସ ଚ୍ୟାଲେଞ୍ଜର୍ସ ବେଙ୍ଗାଲୁରୁ(ଆରସିବି) ଏପର୍ଯ୍ୟନ୍ତ ସେତେଟା ଆଖିଦୃଶିଆ ପ୍ରଦର୍ଶନ କରିପାରି ନାହିଁ। ଦଳ ଏପର୍ଯ୍ୟନ୍ତ ଗୋଟିଏ ଟାଇଟଲ ଜିତିବାରେ ସକ୍ଷମ ହୋଇ ନାହିଁ। ଏହା ସତ୍ତ୍ୱେ କୋହଲି ସର୍ବଦା କହିଛନ୍ତି ଯେ ସେ ଏହି ଦଳ ଛାଡିବାକୁ ଚାହାଁନ୍ତି ନାହିଁ। ଆଇପିଏଲ ଆରମ୍ଭ ହେବା ପୂର୍ବରୁ କୋହଲି ଏକ ଭିଡିଓ ଶେୟାର କରି ପ୍ରଶଂସକମାନଙ୍କୁ ପୁଣିଥରେ କହିଛନ୍ତି ଯେ ଆରସିବି ତାଙ୍କ ପାଇଁ କେତେ ଗୁରୁତ୍ୱପୂର୍ଣ୍ଣ।

କୋହଲି ଇନଷ୍ଟାଗ୍ରାମରେ ଶେୟାର କରିଥିବା ଭିଡିଓରେ ଆରସିବିରେ ତାଙ୍କର ଯାତ୍ରା ଦେଖାଯାଇଛି। ଭିଡିଓରେ କୋହଲି ଏବଂ ତାଙ୍କ ଦଳର ପରିବର୍ତ୍ତନ ବର୍ଷକୁ ବର୍ଷ ଦେଖାଯାଇଥିଲା। ଅନେକ ଥର ଡ୍ରେସିଂ ରୁମରେ ମଜା କରୁଥିବା ମଧ୍ୟ ଦେଖିବାକୁ ମିଳିଥିଲା। ଆରସିବିରେ ଏକାଠି ଖେଳିବାବେଳେ ବିରାଟ କୋହଲି ଏବଂ ଏବି ଡି ଭିଲିୟର୍ସଙ୍କର ବନ୍ଧୁତା ଥିଲା, ଯାହା ଆଜି ବହୁତ ଶକ୍ତିଶାଳୀ ହୋଇଛି। ଭିଡିଓରେ ସେମାନଙ୍କର ବନ୍ଧୁତ୍ୱର କିଛି ମୁହୂର୍ତ୍ତ ମଧ୍ୟ ଦେଖାଯାଇଥିଲା। ଭିଡିଓରେ କୋହଲି କହିଛନ୍ତି, ‘ଥରେ ସେ ବେଙ୍ଗାଲୁରୁ ଦଳକୁ ଆସିବା ପରେ ସେ ଆଉ ଛାଡିବାକୁ ଚାହାଁନ୍ତି ନାହିଁ। ଡି ଭିଲିୟର୍ସ ସବୁଦିନ ପାଇଁ ଏଠାରେ ରହିବାକୁ ଚାହାଁନ୍ତି। କୋହଲି ଭିଡିଓର କ୍ୟାପସନରେ ଲେଖିଛନ୍ତି, ବିଶ୍ୱସ୍ତତା ସବୁଠୁ ଊର୍ଦ୍ଧ୍ୱରେ, ଆଇପିଏଲ ପାଇଁ ଆଉ ଅପେକ୍ଷା କରିହେବ ନାହିଁ।